Si Bohyňa

Ako sa vďaka posvätnej ženskosti prebudiť, premeniť a uzdraviť

SOPHIE BASHFORD

Ukážka z elektronickej knihy

YOU ARE A GODDESS

Copyright © 2018 by Sophie Bashford

Originally published in 2018 by Hay House UK Ltd.

All rights reserved.

Translation © Zuzana Budinská

Cover © Lily Moses

Design © Motýľ design 2020

Slovak edition © Vydavateľstvo Motýľ 2020

ISBN: 978-80-8164-226-5

Vytvorenie elektronickej verzie Dibuk, s. r. o., 2020

Pre Ruby a Indigo

Pozerajte na ženu ako na bohyňu,

je zosobnením jej zvláštnej energie.

Takto ju uctievajte.

Uttaratantra

V ženskom tele sa nachádzajú všetky ciele putovania.

Purašaranolasatantra

AJIT MOOKERJEE: KALI, THE FEMININE FORCE

(KÁLÍ, ŽENSKÁ SILA, pozn. prekl.)

Poďakovanie

Zrodeniu tejto knihy predchádzal pôrod vedený s trpezlivosťou, múdro a odborne – na tento pozemský svet ju priviedol vplyv, podpora, mágia, liečivá sila, múdrosť a láska mnohých skvelých ľudí.

Tí, ktorých v nasledujúcich riadkoch spomeniem, ma za každých okolností podporovali a boli mojím záchranným kolesom, keď som sa pri písaní musela ponoriť príliš hlboko.

Táto kniha vznikla len vďaka nim.

Týmto vyjadrujem tú najväčšiu vďaku všetkým, ktorí môj život ovplyvnili nevysloviteľným spôsobom a obrátili ho doslova hore nohami. Len im vďačím za to, že dnes túto knihu držíte v rukách.

Ďakujem aj vydavateľstvu Hay House za túto vzácnu príležitosť a za láskavosť, srdečnosť a podporu. Obzvlášť sa chcem poďakovať Amy Kiberdovej za úžasnú spätnú väzbu a pomoc počas celého intenzívneho procesu písania, rovnako Sandy Draperovej za citlivý a odborný prístup pri korektúre môjho rukopisu!

Vizuálne spracovanie obálky ma napĺňa neuveriteľnou radosťou, som vďačná Lily Mosesovej za jej vzácny a intuitívny dar.

Títo anjeli na Zemi si ma našli v tom správnom čase – ďakujem Pat Bennaceurovej, Karel Ironsidovej, Kathy Whitestonovej, Elaine Gibbonsovej, Debbie Claytonovej, Ja’been Jafferjiovej, Iren Vedadiovej, Michele Winterovej, Vicki Brycesonovej a Corrine Taylorovej za starostlivosť.

Priateľky sú tmelom, ktorý ma drží pokope, a dodávajú mi odvahu pri písaní. Tieto mám nevýslovne rada: Nemone Metaxasovú, Jodie Staceyovú, Heather Hawthornovú a Anne Greenwoodovú. Ste mi vždy nablízku ako sestry, vaša láska, vernosť a veľkorysosť ma neprestávajú udivovať. Ako to, že dokážeš dávať toľko bezhraničnej lásky a podpory, Leigh Fergusová?! Ďakujem ti za to, že tejto výprave vládneš rozhodnou rukou bojovníčky a nevzdávaš to so mnou. Karen Godfreyová, si poklad! Len vďaka tebe môžem robiť to, čo robím. Pre bohyňu robíš všetko a ešte niečo navyše. Bilge Inalová, ďakujem za tvoj hlboký súcit a trpezlivosť, keď sa moje srdce uzdravovalo. Jack Cryer, Saskia Hardingová, Caitlin Easterbyová a Nadia Strahanová, vďaka za to, že ste ma s pochopením sprevádzali, že ste sa so mnou smiali, že ste so mnou plakali, že ste ma počúvali a boli pre mňa studnicou inšpirácie.

A v neposlednom rade ďakujem Jonathanovi Glennovi Cowanovi, Oliverovi Grayovi a Xenjhimu Ak’ruhmovi Kumarovi za to, že milujú bohyňu.

Stu, ďakujem ti za to, že si taký dobrý otec a bývalý manžel, za to, že veríš v moc a krásu textu napísaného s citom.

Je takmer nemožné vyjadriť, aká som vďačná otcovi a Sandre za ich nekonečnú lásku, podporu a starostlivosť, no verím, že to cítite.

Ruby a Indigo, ste lásky môjho života a vaša existencia vypovedá o tom, čo pre mňa znamená deliť sa o svoje dary. Nie je to vždy jednoduché, no ďakujem, že ste.

Moje poďakovanie patrí aj tým z iných sfér – bohyniam, anjelom, duchovným strážcom a mágom. Vďaka za to, že ste ma prebudili, ukázali mi božskú silu vo mne, posúvali ma vpred a pripomínali mi, že život je zázrak.

Ak chcete milovať ženu, ktorá precitla

Ak chcete milovať ženu, ktorá precitla, musíte pochopiť, že vstupujete do náročného prostredia, ktoré vás preverí.

Ak chcete milovať ženu, ktorá precitla, nemôžete ďalej spať.

Ak budete milovať ženu, ktorá precitla, vzruší sa každý kúsok vašej duše, nielen pohlavné orgány či srdce.

Úprimne, ak chcete obyčajný život, ostaňte s obyčajnou ženou.

Ak túžite po nudnom živote, hľadajte ženu, ktorej neprekáža, že je nudná.

Ak vám stačí ponoriť sa do prúdiacej energie šakti len jedným prstom, istotu pre vás predstavuje nenáročná, nudná žena, ktorá ešte nenabrala odvahu odovzdane sa vrhnúť do rozbúreného oceánu posvätnej ženskosti.

Je pohodlné milovať ženu, ktorá v sebe ešte neaktivovala posvätné ženské sily, keďže vás nedokáže vzrušiť.

Nepredstavuje pre vás výzvu.

Nenabáda vás, aby sa z vás stalo vaše najvyššie ja.

Neprebudí už zabudnuté a otupené súčasti vášho ducha, ktoré vás nútia mať neustále na mysli, že v živote toho môžete získať oveľa viac.

Nepozrie sa do vašich unavených očí, aby jej pohľad ako lúč svetla prenikol celým vaším telom, aby vás strhol zo sna a prebudil vo vás dávno netušené túžby po duchovnej láske.

Žena so všetkým spokojná, neprebudená, bude balzamom na vaše ego, srdce aj telo, dokonale uspokojí ich potreby. Stane sa vaším nemým tieňom bez reptania, odrazu sa budete cítiť potrební, zodpovední, akoby ste plnili svoju rolu muža.

Ak vám to stačí, prijmite to: milujte ju celým srdcom, buďte jej verní a každý deň jej ďakujte za to, že je vo vašom živote, taká nežná a bezbranne ženská.

No ak vám to nestačí, ak vaše srdce, telo aj duch túžia po „inom type ženy“, divokej, vedzte, že premenu, ktorá zmení vašu dušu, máte na dosah.

Musíte vedieť, že ide o rozhodnutie s dôsledkami pre vašu karmu.

Ak sa rozhodnete preniknúť do aury a tela ženy, v ktorej horí oheň ducha, priznáte si tým, že potrebujete určitú mieru nebezpečenstva a rizika, pretože len takto môžete rásť.

Keď raz začnete milovať takúto ženu, musíte prijať bezpodmienečnú zodpovednosť za všetky zmeny, ktoré budú nasledovať.

Váš život nebude vždy príjemný a bezproblémový, nedovolí vám kráčať len po vyšliapaných chodníčkoch a zamotať sa do špirály rutiny. Váš život začne jednoducho chutiť a voňať úplne inak.

Tá divoká ženskosť vás rozpáli, systémom vašich čakier preniknú elektrické výboje duchovného svetla a naladia vás na volanie božstva.

Ak sa túžite sexuálne a duševne zblížiť so ženou, ktorá sa prebudila, musíte nabrať odvahu muža, ktorý sa nebojí kráčať do neznáma. No o odmene, ktorá vás čaká, ste nesnívali ani v najsmelších snoch.

Ukáže vám doposiaľ nepoznané svety záhad a mágie.

Očareného a napoly opitého vás bude viesť, privedie vás do divokého sveta sexuálneho vytrženia a zázrakov.

Ukáže vám posvätné nebo také plné žiariacich hviezd, až vám napadne, či ste ešte na tej planéte, na ktorej ste sa narodili.

Vďaka nej sa otvoríte, vaše divoké a vášnivé srdce vás od toľkej túžby privedie takmer do úplného šialenstva. Budete ju chcieť pohltiť a byť jej súčasťou každým možným spôsobom, aby mohla vaša mužská podstata pohltiť svet a stať sa jeho súčasťou. Vaša oddaná láska potom bude môcť svietiť vo vesmíre.

Bude sa na vás pozerať doteraz nepoznaným spôsobom.

Bude vám veriť.

Bude si vás vážiť.

Uvedomí si, čo všetko robíte, aby bola šťastná.

Bude si vážiť všetko dobré, čo urobíte, a všetko dobré vo vás.

Neutečie pred vašimi démonmi, pretože sa ich nebude báť.

Vďaka jej objatiu, bozku, pozornosti a láske opäť ožijete. Vaša duša porozumie slovám vychádzajúcim z jej úst. Nepotrestá vás za chyby.

Milovať prebudenú ženu znamená nepredstaviteľne riskovať, nemáte sa pred ňou kam ukryť. Vidí všetko a len vďaka tomu dokáže milovať hlboko tu a teraz. Miluje presne tak, ako po tom tak veľmi, tak dlho, tak intenzívne túžilo vaše srdce a telo... Až si musíte položiť otázku, či ste vlastne žili, kým nebola vo vašom svete.

Milovať takúto ženu znamená rozhodnutie pre niečo sa zapáliť.

Ak dovolíte jej energii, aby do vás prenikla, nič už nebude ako predtým.

Urobte tento krok do neznáma alebo cúvnite, žite ako predtým, s tuctovou ženou, a zmierte sa s iným, pohodlnejším, bezpečnejším a istým spôsobom pokojnejším životom.

Ak sa rozhodnete cúvnuť, určite sa pri každej možnej príležitosti neobzerajte za tým, čo mohlo byť, a nesnažte sa tam niekde v diaľke zazrieť hmlistú predstavu ženského tajomna, ktorá sa stratila z dohľadu.

Je dávno preč, vznáša sa späť k hviezdam, vzdialeným galaxiám, do neba... Tam, odkiaľ prišla.

Pozvanie

Som intuitívne médium božskej ženskosti.

Pred dvadsiatimi rokmi som ešte netušila, čo to znamená. No keď sa vo mne prebudilo vedomie bohyne, dokázala som sa oslobodiť od rokov potláčania posvätnej ženskej sily, pocítila som tie najhlbšie rany na duši a doslova ma to nútilo, aby som ich vyliečila. Teraz je zmyslom môjho života používať dary, ktoré som v sebe objavila.

V tejto knihe vás pozývam do sféry božskej ženskosti a chcem vám ukázať, ako využiť učenia bohýň na uzdravenie, prebudenie a premenu. Začnime však tým, že nadviažeme hlbšie spojenie. Dýchajte so mnou, chyťte ma za ruku a nechajte dušu, aby k nej prehovorila bohyňa.

Volanie bohyne

Práve sa nachádzame hlboko v procese obnovovania posvätnej ženskosti, ktorý napráva zemský poriadok a rovnováhu a opäť prebúdza tých, ktorí majú silné a dávne spojenie s bohyňou.

Cieľom tohto procesu je opäť upriamiť pozornosť na podstatné črty ženskosti: na bezpodmienečnú lásku, spätosť s prírodou, starostlivosť, súcit, vieru v život, ...

Koniec ukážky

Table of Contents

Titulná strana

Tiráž

Poďakovanie

Pozvanie

PRVÁ ČASŤ

DRUHÁ ČASŤ

TRETIA ČASŤ